1.2.Il-konsistenza mad-dispożizzjonijiet ta’ politika eżistenti fil-qasam ta’ politika

L-EMIR huwa relatat ma' diversi biċċiet tal-leġiżlazzjoni tal-UE, inkluż ir-Regolament dwar ir-Rekwiżiti ta' Kapital (Capital Requirements Regulation, CRR) , id-Direttiva dwar is-Swieq fl-Istrumenti Finanzjarji (Markets in Financial Instruments Directive, MiFID I u MiFID II) u r-Regolament relatat, u l-proposta tal-Kummissjoni fuq l-irkupru u r-riżoluzzjoni ta' CCPs.

Din il-proposta hija konsistenti mal-proposta leġiżlattiva tal-Kummissjoni biex jiġi emendat ir-Regolament (UE) Nru 575/2013 Bħala parti minn din il-proposta, il-Kummissjoni timmira li teskludi mill-proporzjon ta' ingranaġġ vinkolanti l-marġni inizjali fuq tranżazzjonijiet derivattivi kklerjati ċentralment riċevuti minn istituzzjonijiet fi flus mill-klijenti tagħhom u jiġu mgħoddija lis-CCPs. Il-proposta biex jiġi emendat ir-Regolament (UE) Nru 575/2013, għalhekk, tiffaċilita l-aċċess għall-ikklerjar billi r-rekwiżiti kapitali biex jiġu offruti servizzi tal-klijent jew ta’ kklerjar indirett se jonqsu.

Din il-proposta hija wkoll konsistenti mal-MiFID I u l-MiFID II u r-Regolament relatat, li jipprovdi bażi għad-definizzjoni tad-derivattivi u tal-kontropartijiet finanzjarji. F'dan ir-rigward, l-applikazzjoni li jmiss f'Jannar 2018 ta' MiFID II u MiFIR se jkollha impatt fuq il-kamp ta' applikazzjoni tal-kontropartijiet meqjusin bħal kontropartijiet finanzjarji u dwar l-armonizzazzjoni tad-definizzjoni ta' kuntratti ta' munita barranija (FX) li jaqgħu taħt l-EMIR. Il-qafas tal-MiFID II jimmira li jirriklassifika negozjanti tal-komoditajiet mhux finanzjarji kbar bħala kontropartijiet finanzjarji, billi jsir "test ta' attività anċillari" li jiddetermina kemm id-ditti mhux finanzjarji jistgħu jwettqu negozjar f'derivattivi tal-komoditajiet mhux ta' ħħeġġjar (jew spekulattiv) qabel ma din l-attività ma tibqax meqjusa "anċillari għan-negozju ewlieni" tad-ditta u d-ditta tkun obbligata li tfittex awtorizzazzjoni tal-MiFID. Għalhekk l-akbar kontropartijiet mhux finanzjarji (NFC) attivi fuq is-swieq tal-komoditajiet se jkunu obbligati li jfittxu awtorizzazzjoni tal-MiFID. Dan l-iżvilupp se jwassal għall-akbar NFCs li jkunu soġġetti għall-obbligu tal-ikklerjar taħt l-EMIR. Rigward l-armonizzazzjoni tad-definizzjoni tal-kuntratt tad-derivattivi FX, din se tippermetti applikazzjoni uniformi u konsistenti tar-regoli tal-EMIR għal dawn il-kuntratti fl-Unjoni.

Barra minn hekk, din il-proposta hija konsistenti mal-proposta tal-Kummissjoni għal qafas għall-irkupru u r-riżoluzzjoni tal-kontropartijiet ċentrali. L-obbligu biex jiġu kklerjati derivattivi OTC standardizzati huwa mistenni li jżid l-iskala u l-importanza tas-CCPs fl-Ewropa u lil hinn minnha. Is-CCPs jiġġestixxu r-riskji inerenti fis-swieq finanzjarji (pereżempju; riskju tal-kontroparti, riskju ta’ likwidità u riskju tas-suq) u għalhekk itejbu l-istabbiltà u r-reżiljenza globali tas-swieq finanzjarji. Fil-proċess, huma jsiru nodi kruċjali fis-sistema finanzjarja, billi jgħaqqdu bosta atturi finanzjarji u jikkonċentraw ammonti sinifikanti tal-iskopertura tagħhom għal riskji differenti. Għaldaqstant, il-ġestjoni effettiva tar-riskji tas-CCP u s-sorveljanza superviżorja robusta huma fundamentali sabiex jiġi żgurat li tali skoperturi jkunu koperti b’mod adegwat. L-EMIR jirregola s-CCPs f'termini ta' żgurar li s-CCPs huma reżiljenti biżżejjed, iżda ma jirregolax ix-xenarji ta' rkupru u ta' riżoluzzjoni. Din il-proposta tikkumplimenta l-qafas propost għall-irkupru u r-riżoluzzjoni tal-kontropartijiet ċentrali permezz tal-introduzzjoni tal-mekkaniżmu għal sospensjoni temporanja tal-obbligu ta' kklerjar f'sitwazzjonijiet oħrajn minbarra r-riżoluzzjoni.

Din il-proposta hija wkoll konsistenti mar-Regolament Delegat tal-Kummissjoni adottat li jemenda r-Regolamenti Delegati (UE) 2015/2205, (UE) 2016/592 u (UE) 2016/1178 fir-rigward tal-iskadenza għall-konformità mal-obbligi ta' kklerjar għal ċerti kontropartijiet li jindirizzaw derivattivi OTC. Dan ir-Regolament Delegat se jestendi l-iskadenza tal-konformità għall-kontropartijiet li jappartjenu għall-"Kategorija 3" (kontropartijiet finanzjarji żgħar) definiti fl-istandards tekniċi regolatorji rilevanti sal-21 ta' Ġunju 2019 minħabba d-diffikultajiet sinifikanti li dawn il-kontropartijiet jiffaċċjaw biex jiksbu aċċess għall-ikklerjar.

Fl-aħħar nett, din il-proposta hija konsistenti mal-ħidma li għaddejja fil-livell internazzjonali fil-qafas tal-Bord għall-Istabbiltà Finanzjarja (Financial Stability Board, FSB) li timmira li, fost affarijiet oħra, (i) tikseb applikazzjoni konsistenti tal-Prinċipji għal Infrastrutturi tas-Swieq Finanzjarji (Principles for Financial Markets Infrastructure, PFMIs) żviluppati mill-Kumitat dwar l-Infrastruttura tal-Pagamenti u tas-Swieq (Committee on Payments and Markets Infrastructure, CPMI) u l-Organizzazzjoni Internazzjonali tal-Kummissjonijiet tat-Titoli (International Organisation of Securities Commissions, IOSCO); (ii) timmonitorja l-implimentazzjoni tar-riformi tas-swieq tad-derivattivi G20 (permezz tal-Grupp ta' Ħidma tad-Derivattivi OTC tal-FSB); (iii) tiżviluppa aktar linji gwida fuq ir-riżoluzzjoni tas-CCPs (Grupp ta' Riżoluzzjoni tal-FSB); u (iv) tarmonizza u tintroduċi standardizzazzjoni akbar fis-sistemi ta' rapportar tad-derivattivi OTC (il-Gruppi tal-FSB u tas-CPMI-IOSCO fuq it-tneħħija ta' ostakli legali għar-regolaturi għall-aċċess tad-data jew il-ħolqien ta' Identifikatur Uniku ta' Tranżazzjoni (UTI) u l-Identifikatur tal-Prodott ta' Unità (Unit Product Identifier, UPI))